Az idén először a nézők is szavazhatnak a IV. Hét Domb Filmfesztiválon. Az új, online felület nyújtotta lehetőségeknek köszönhetően a szakmai döntésekről szóló elbírálás mellett a közönség értékelésére is lehetőség nyílik. A nézők 51 remek filmet nézhetnek meg a felületen, a szavazás október 4-én éjfélkor zárul és mindenki csak egy filmre adhatja le a voksát. Az indulók egyike Kerekes András filmje, a Levelek a bolondokházából.

„Nincs annál kegyetlenebb, mint amikor egy anyától előbb elveszik a gyermekét, majd amikor küzdeni próbál érte, a bolondokházába hurcolják. Őrültek, elektrosokkal, lobotómiával »gyógyító« orvosok közé. Ezt tette a saját fiával és volt feleségével Janikovszky Béla, az ÁVH tisztje a kommunista diktatúra talán legsötétebb idejében. Ennek a sokáig eltitkolt, de egészen máig is csak kevesek által ismert történetnek járt utána ez a dokumentumfilm, amelyet játékfilmes elemekkel egészítettek ki a készítői azért, hogy a szélesebb közönségnek is átélhető legyen” – szól a beharangozó. A felületen egyúttal a teljes film elérhető, csakúgy, mint a többi, közönségszavazásra bocsátott alkotás is. Ezek között van például az Ismeretlen Kárpátalja című is Bunda Rita rendezésében, de megnézhetjük az Egy sorozatgyilkos balladája, az Emmi néni csodálatos élete vagy Lukács Csaba rendezésében a Gyökérkeresők című filmet.